แบงก์กรุงเทพบุกมินิเอสเอ็มอีปีหน้า
แบงก์กรุงเทพย้ำไม่ยึดติดภาพลักษณ์เบอร์ 1 เตรียมหันหัวบุกตลาดเอสเอ็มอีรายเล็กปีหน้า ลุยต่อยอดกลุ่มใหม่ ขนาด1แสน-10ล้าน อีก3ปีพร้อมเต็มสูบ
29 ต.ค. 2565

แบงก์กรุงเทพย้ำไม่ยึดติดภาพลักษณ์เบอร์ 1 เตรียมหันหัวบุกตลาดเอสเอ็มอีรายเล็กปีหน้า ลุยต่อยอดกลุ่มใหม่ ขนาด1แสน-10ล้าน อีก3ปีพร้อมเต็มสูบ 
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ เปิดเผยว่า ในปี 2558 ธนาคารจะเริ่มเข้าไปเจาะกลุ่มธุรกิจขนาดกลางและขนาดย่อม (เอสเอ็มอี) รายเล็กมากขึ้น หรือธุรกิจที่มียอดขายต่อปี 1 แสน-10 ล้านบาท รวมไปถึงกลุ่มธุรกิจตั้งต้น (สตาร์ทอัพ) ด้วย ซึ่งถือเป็นการต่อยอดไปยังกลุ่มธุรกิจใหม่ หลังจากประสบความสำเร็จในกลุ่มลูกค้ารายใหญ่ และเอสเอ็มอีมาแล้ว
สำหรับแผนกลยุทธ์ในธุรกิจเอสเอ็มอีขนาดเล็ก จะเน้นในธุรกิจที่มีความคิดใหม่ๆ มีศักยภาพดี ซึ่งธนาคารจะต่อยอดแก่ธุรกิจโดยใช้จุดแข็งจากเครือข่ายชมรม บัวหลวงเอสเอ็มอีที่มีความเข้มแข็งอยู่แล้ว
อย่างไรก็ดี การเจาะฐานลูกค้ากลุ่มใหม่ครั้งนี้ในปี 2558 ยังถือเป็นเพียง จุดเริ่มต้น และยังต้องมีการพัฒนาระบบ หลายด้านเพื่อรองรับ โดยเฉพาะทรัพยากรบุคคลที่ต้องใช้เวลาศึกษาเรียนรู้ธุรกิจเพื่อมีส่วนร่วมกับลูกค้าให้เติบโตยั่งยืน คาดว่าคงใช้เวลา 2-3 ปี ก็น่าจะพร้อมมากขึ้น
"สิ่งสำคัญในการดูแลลูกค้าเอสเอ็มอีขนาดเล็ก คือ การพัฒนาตลาด ปัจจุบันธุรกิจไทยเก่งขึ้นในการหาตลาดใหม่ แต่ยังจำกัดอยู่เฉพาะธุรกิจหัวกะทิ ส่วน เอสเอ็มอีทั่วไปยังไม่เก่ง เพราะการทำตลาดต้องลงทุนมาก เวลานี้เถ้าแก่จึงมักเป็นเซลส์มากกว่ามาร์เก็ตติ้ง เราจะเข้าไปเสริมศักยภาพส่วนนี้" นายโฆสิต กล่าว
นายโฆสิต กล่าวด้วยว่า ธนาคารไม่ได้ยึดติดกับอันดับ 1 ของการเป็นธนาคารขนาดใหญ่ ที่ผ่านมามีการปรับองค์กรอยู่ตลอดแต่ไม่ได้หวือหวา เพราะเป็นการเปลี่ยนในกรอบบุคลิกของตัวเองภายใต้แนวทาง "ความมั่นคง" เน้นการเป็นเพื่อนคู่คิดให้แก่ลูกค้า และเติบโตไปด้วยกันแบบระยะยาว ทำให้ยังสามารถดึงดูดลูกค้าเก่าแก่หลายรายในระยะยาวได้
ประธานกรรมการบริหารธนาคารกรุงเทพ ยังระบุด้วยว่า ประเทศไทยมาถึงจุดที่ต้องปรับโครงสร้างเศรษฐกิจครั้งใหญ่ จากนี้การแข่งขันจะลำบากมากขึ้นเพราะสู้ราคาไม่ได้ เนื่องจากค่าแรงคนไทยสูงกว่าคู่แข่ง หากปล่อยไว้ประเทศก็จะเติบโตช้าลง ประกอบกับประเทศจะเริ่มมีปัญหาขาดแคลนแรงงานตั้งแต่ปี 2558 เป็นต้นไป ส่วนธุรกิจที่ยังต้องใช้แรงงานเข้มข้นจะต้องย้ายฐานเพื่อหาแรงงานต่างประเทศที่ค่าแรงถูกกว่า
"อุปสรรคการพัฒนาแรงงานคุณภาพ คือ วินัย ตราบใดที่ไม่มีวินัย ก็มีทักษะไม่ได้ สถิติจากลูกค้าแบงก์ จาก 100 จะประสบความสำเร็จสัก 30 คน" นายโฆสิต กล่าว